
נוסח לא מתוקן

מושב שלישי

פרוטוקול מישיבת ועדת הכספים

יום שני, ו'  בטבת התשע"א (13 בדצמבר 2010), שעה 11:55

סדר היום:

תקנות מס ערך מוסף (הוראת שעה) התשע"א-2010 (הגדלת סכום המחזור)

נכחו:

חברי הוועדה:

ציון פיניאן – מ"מ היו"ר

חיים אורון

פניה קירשנבאום

מוזמנים:

ערן יעקב, סמנכ"ל תכנון וכלכלה, רשות המסים בישראל, משרד האוצר

עו"ד מיכל דויטש, ממונה חקיקה, רשות המסים בישראל, משרד האוצר

עו"ד יואל בריס, היועץ המשפטי, משרד האוצר

עו"ד מיכל עקביה, סגנית היועץ המשפטי, משרד האוצר

חזקיה ישראל, התאחדות התעשיינים

אילן ביטון, מרכז המחקר והמידע, הכנסת

ייעוץ משפטי:

שגית אפיק

מירב תורג'מן

מנהל הוועדה:

טמיר כהן

רשמה וערכה:

אהובה שרון – חבר המתרגמים בע"מ

תקנות מס ערך מוסף (הוראת שעה) התשע"א-2010 (הגדלת סכום המחזור)

היו"ר ציון פיניאן:

אני פותח את הישיבה. על סדר היום תקנות מס ערך מוסף  (הוראת שעה) התשע"א-2010 (הגדלת סכום המחזור).

מיכל דויטש:

הוראת השעה הזאת הייתה בתוקף בשנים 2009 ו-2010. על פי החוק היום מי שמחזור עסקאותיו עד 835 אלף שקלים מדווח דו חודשי ומעל הסכום הזה, מדווח חד חודשי. כדי להמשיך ולהקל את תזרים המזומנים של העוסקים, אנחנו מבקשים להאריך את הוראת השעה בשנה נוספת, כך שהחיוב בחד חודשי יהיה  רק מסכום של מיליון וחצי שקלים. זאת הקלה.

פניה קירשנבאום:

למה שהם ישלמו רק אחרי שהם יגבו או יקבלו את התשלומים?

מיכל דויטש:

זה על מזומן. מה שדיברנו על העברת מספר גדול של עוסקים, של נותני שירותים, מחזור של עד 15 מיליון. זאת הוראת שעה שעומדת בתוקף עד סוף השנה הזאת. במקביל אנחנו מקדמים חקיקה ראשית להפוך את זה להוראה של קבע בחוק מס ערך מוסף. הדברים האלה נאמרו. 

פניה קירשנבאום:

מהי הוראה של קבע?

מיכל דויטש:

במשך השנתיים האחרונות זאת הייתה הוראת שעה שקבעה לגבי נותני שירותים עד 15 מיליון שהם צריכים לשלם מע"מ על בסיס מזומן ולא על בסיס מצטבר. הוגשה הצעת חוק פרטית כזאת להפוך את זה להוראה של קבע ושם שר האוצר אמר שאנחנו עובדים על הצעת חוק ממשלתית שתגיד בדיוק את זה ולכן תמכנו בהצעת חוק פרטית שביקשה לעגן את זה וביקשנו להמתין עד התזכיר הממשלתי. הצעת החוק הפרטית הזאת אושרה בטרומית בלבד ואנחנו נביא את התזכיר הזה וזה יהפוך להיות הוראה שתהיה חלק מחוק מע"מ ולא כהוראת שעה. התקנה הזאת היא שונה. זה אומר מי צריך להגיש את הדוח לכמה זמן. זה פשוט מקל על העוסקים שמחזורם עד מיליון וחצי שקלים, וזאת התקנה שמובאת לפניכם.

ערן יעקב:

צריך להבין שזאת הייתה הוראת שעה שנבעה כתוצאה מהמשבר שהיה ב-2008. נאמר כאן על ידי טלמון שבעצם לוקחים ולא נותנים, אבל גם כאן נתנו ואנחנו ממשיכים את אותה הטבה.

שגית אפיק:

למה לא תתנו לשנתיים אלא רק לשנה?

ערן יעקב:

אנחנו כבר נותנים אותה. זה היה אמור להיות רק לשנה. אנחנו מאריכים אותה לעוד שנה כי אנחנו יוצאים עם הדיווח המקוון.


לגבי בסיס מזומן, דרך אגב, כשבעים אחוזים היום עובדים על בסיס מזומן. 68-70 אחוזים היום, נכון להיום, עובדים על בסיס מזומן. חלק גדול על בסיס מזומן. הרוב הגדול הוא על בסיס מזומן.

היו"ר ציון פיניאן:

אנחנו מצביעים על אישור התקנה.

ה צ ב ע ה

תקנות מס ערך מוסף (הוראת שעה) התשע"א-2010 (הגדלת סכום המחזור)- אושרו פה אחד

תודה רבה.

סדר היום:

1.
צו מס ערך מוסף (שיעור המס על עסקה ועל יבוא טובין) (הוראת שעה), התשע"א-2010

2.
צו מס ערך מוסף (שיעור המס על מלכ"רים ומוסדות כספיים) (הוראת שעה), התשע"א-2010

1.
צו מס ערך מוסף (שיעור המס על עסקה ועל יבוא טובין) (הוראת שעה), התשע"א-2010

2.
צו מס ערך מוסף (שיעור המס על מלכ"רים ומוסדות כספיים) (הוראת שעה), התשע"א-2010

היו"ר ציון פיניאן:

אני פותח את הישיבה השנייה של ועדת הכספים. על סדר היום צו מס ערך מוסף (שיעור המס על עסקה ועל יבוא טובין) (הוראת שעה), התשע"א-2010 וצו מס ערך מוסף (שיעור המס על מלכ"רים ומוסדות כספיים) (הוראת שעה), התשע"א-2010.

מיכל דויטש:

צו המע"מ, עניינו  הוראת שעה למשך תקופה של שנתיים, מה-1 בינואר 2011 ועד 31 בדצמבר 2012. קביעה של שיעור מע"מ של 16 אחוזים. הצו הזה צריך להיות מונח במליאה אבל צריך לקיים חובת היוועצות עם הוועדה ולכן הגענו היום.


הצו השני הוא צו מס ערך מוסף (שיעור המס על מלכ"רים ומוסדות כספיים) הוא לעניין מס שכר ורווח וגם כאן אנחנו מבקשים לקבוע למשך תקופה של שנתיים ששיעור מס השכר ורווח יהיה 16 אחוזים.


הצו הזה מוצג בפניכם למרות שמכאן הוא מגיע למליאה, כי על פי החוק הצו הזה צריך להיות מחוקק באישור המליאה. לאחר קיום חובת ההיוועצות אנחנו נחתים את שר האוצר על צו המע"מ, נפרסם ברשומות ואז הוא יונח במליאת הכנסת למשך שבועיים. יש בו סעיף תחילה שמדבר על ה-1 בינואר 2011 וסופו ב-31 בדצמבר 2012.


עד כאן.

היו"ר ציון פיניאן:

מישהו רוצה להתייחס?

חיים אורון:

למה לא מורידים עכשיו ל-15.5?

מיכל דויטש:

זה אמור לרדת. 

שגית אפיק:

אם לא היה צו, זה היה אוטומטית 15.5.

חיים אורון:

למה אתם משאירים 16 ולא 15.5? כי חסר כסף.

מיכל דויטש:

להכנסות המדינה.

חיים אורון:

אז יש כסף.

היו"ר ציון פיניאן:

יש יתרות.

חיים אורון:

שמעתי כאן שיש כסף.

מיכל דויטש:

זה ל-2011. 

חיים אורון:

ל-2011 יש המון כסף. שמענו. יש עודפי גבייה.

מיכל דויטש:

עודפי  גבייה הם של 2010.

היו"ר ציון פיניאן:

יש 13 מיליארד שקלים.

חיים אורון:

בשיעור צמיחה של מעל 3 אחוזים, יהיו העלאות מס נוספות ואנחנו יודעים לחזות אותם קדימה שנתיים. לכן עשינו תקציב דו שנתי. את הכל אנחנו יודעים ואין בעיה, אבל פתאום כאן אנחנו לא יודעים את החצי אחוז הזה על המלכ"רים?

מיכל דויטש:

זה לא על מלכ"רים.

חיים אורון:

חצי אחוז.

מיכל דויטש:

על מוסדות כספיים.

שגית אפיק:

על מוסד כספי. מס השכר הוא רק על מוסד כספי.

מיכל דויטש:

מס שכר ורווח הוא רק על מוסד כספי.

ערן יעקב:

זה לא על מלכ"רים, מלכ"רים לא משתנים.

מיכל דויטש:

על המלכ"רים זה נשאר בעינו.

חיים אורון:

למה אתם לא משאירים 16.5? 

מיכל דויטש:

16.5 היה בתחילת הדרך ב-2009. בסוף 2009 הבאנו הפחתה מ-16.5 ל-16 למשך שנה כאשר בסוף 2010, בתחילת 2011, שיעור המע"מ היה צריך לחזור ל-15.5 אחוזים. לפניכם קיימים שני צווים לפיהם שיעור המע"מ ושיעור מס השכר ורווח בהתאמה יהיו 16 אחוזים למשך שנתיים. לאחר אותן שנתיים, אם לא ייעשה מעשה, יחזור שיעור המע"מ ומס שכר ורווח על מוסדות כספיים ל-15.5 אחוזים.

חיים אורון:

למה צריך לרדת ל-16? הם הרוויחו מעט מדיי? מה קרה?

מיכל דויטש:

אז?

חיים אורון:

כן. אז פחדנו שהם לא ירוויחו.

ערן יעקב:

לא.

מיכל דויטש:

היה את המהלך של ה-16.5.

ערן יעקב:

המע"מ פעם היה 18. היה מהלך של הפחתה.

חיים אורון:

אני שואל למה. זה בהמשך לדיון הקודם.

ערן יעקב:

אני אומר. דווקא זה מסתדר טוב עם הדיון הקודם. כלומר, מ-2004 בעצם היה תהליך של הפחתה על פני זמן כאשר ב-2011 זה היה אמור להמשיך ולרדת ל-15.5. מהסיבות שכרגע מיכל אמרה, נקבע שב-2011 הוא לא ירד ל-15.5 אלא יהיה 16. זה עניין תקציבי.

חיים אורון:

היות ואלה מוסדות פיננסיים, אין לי בעיה אבל אני לא מבין למה צריך להוריד להם.

ערן יעקב:

אלה לא רק פיננסיים אלא גם וגם. לא מלכ"רים. 

שגית אפיק:

זה רק לא מלכ"רים לגביהם יש 7.5 אחוזים מ-2006.

מיכל דויטש:

מע"מ הוא על כולם.

ערן יעקב:

זה למעט מלכ"רים. 

מיכל דויטש:

אלה שני צווים. הצו שהכותרת שלו היא שיעור המס על עסקה ועל יבוא טובין, זה המע"מ הרגיל כפי שהוא נקרא. יש לנו גם הקלה.

קריאה:


זה בתקנות.

מיכל דויטש:

התקנות הבאות.

חיים אורון:

יכול להיות שהתבלבלתי כאן, אבל למה אנחנו לא מורידים את זה ל-15.5?

שגית אפיק:

אם לא היה הצו הזה, זה היה 15.5.

ערן יעקב:

לא היה צריך להוריד. 

מיכל דויטש:

הוא שואל למה הבאנו את הצווים.

שגית אפיק:

בדיוק.

חיים אורון:

למה אתם לא מורידים? יש בעיית תקציב?

ערן יעקב:

ב-2011? כן.

מיכל דויטש:

יש בעיה בהכנסות.

ערן יעקב:

ב-2001, כן. כן. חד משמעית כן. חסרים תשעה מיליארד שקלים.

חיים אורון:

מה פתאום? איפה יש בעיה? שמעתי כאן שאין שום בעיות, שיש לנו עודפי גבייה. עכשיו אני ציני אבל אני שואל איך אתם יודעים כבר מה יהיה ב-2011 וב-2012? למה אתם לא מורידים את המע"מ עכשיו? אתם רוצים, בואו נוריד מסים עקיפים עכשיו. יש אפשרות לקואליציה לומר שהיא מורידה מסים עקיפים כחלק מהדיון הקודם. זאת רק תחזית אבל טעיתם בתחזית הקודמת.

ערן יעקב:

אף אחד כאן לא נביא, אבל אנחנו בונים את 2011 ו-2012 בצל התחזיות שנקבעות. מה לעשות, זאת תחזית ובהתאם לתחזית צמיחה והוצאות, אתה בונה את זה והמשמעות היא שיש חוסר.

חיים אורון:

אז אל תוריד מס.

ערן יעקב:

בדיוק. זאת הסיבה. 

חיים אורון:

אבל למה את המסים האחרים אתה מוריד בשנה הבאה? אל תוריד עכשיו.

ערן יעקב:

לא, אני לא בהכרח מוריד. אתה מדבר על המסים האחרים?

חיים אורון:

כן.

ערן יעקב:

על מס חברות? הרציונאל היה שם לייצר את הוודאות שנוצרה ב-2003 ולהמשיך אתה. זאת החלטת הממשלה.

חיים אורון:

אני רוצה לדווח לך שהחלטות הממשלה לא מעניינות אותי. את החלטות הממשלה  תסביר ליושב ראש ולא לי. 


אני מבקש הסתייגות.

שגית אפיק:

זאת רק התייעצות.

חיים אורון:

אני רוצה שכבר תרשמי לי הסתייגות למה שמונח על שולחן הכנסת.\

שגית אפיק:

זאת לא הסתייגות משום שכאן מדובר בהתייעצות וזה עולה לאישור המליאה ובמליאה יש דיון. אתה יכול להגיש התנגדות.

חיים אורון:

מה המשמעות של ההתנגדות?

שגית אפיק:

שאתה עולה במליאה ומביע את עמדתך. יש דיון במליאה והצבעה במליאה.

חיים אורון:

אם אני רוצה שתהיה הצבעה בעד ונגד, אם הצו נופל, זה יורד ל-15.5.

מיכל דויטש:

זה אוטומטי.

שגית אפיק:

נכון.

חיים אורון:

אני רוצה 15.

שגית אפיק:

זה לא מובא לאישור ועדת הכספים, אבל במליאה גם חל סעיף 2 לחוק מסי מכס ובלו שמדבר על אישור או ביטול ולא על אופציה לשינוי. הפיקוח הפרלמנטרי כאן משום מה הוא מאוד מאוד מצומצם.

מיכל דויטש:

הוא יכול להגיש הצעת חוק פרטית לתקן את סעיף 4 לחוק מע"מ.

שגית אפיק:

כרגע זה בהתייעצות והאישור גם של המליאה הוא אישור מצומצם.

היו"ר ציון פיניאן:

לקחו לנו את הנושא של המים שקובעים בלי התייעצות ועכשיו הדבר הזה. אני חושב שכל שינוי וכל צו בא לכאן לאישור אבל זה מגיע להתייעצות. 

מיכל דויטש:

כי יש כאן אישור פרלמנטרי יותר חזק. יש כאן את אישור מליאת הכנסת.

שגית אפיק:

אבל אומר חבר הכנסת אורון שאי אפשר להציע הצעות לשינוי, מה שכן היה אפשר לעשות בחקיקת משנה שהייתה מובאת לאישור הוועדה.

מיכל דויטש:

גם בחקיקת משנה לשינוי אין שינויים אלא רק מה שמציעים לשר והוא מביא מטעמו.

שגית אפיק:

למה? בתקנות. הנה, עכשיו בתקנות המע"מ, אם הוועדה תחליט שהיא רוצה את ההטבה.

חיים אורון:

מבחינה פרלמנטרית זה אפילו פחות מאשר אישור. עם אישור רגיל אני יכול לומר שיש כאן רוב שלא מקבל את ה-16, תבוא לכאן עם 15.5 ונאשר לכם. לא תבואו עם 15.5, אין לכם צו. במליאה אין אופציה כזאת.

יואל בריס:

אם הוועדה תבוא עם המלצה שלילית, ברור שיש לזה משמעות.

חיים אורון:

אני מבקש המלצה שלילית. אני מבקש להמליץ לשר.

היו"ר ציון פיניאן:

אבל אני לא מביא את זה להצבעה.

חיים אורון:

אמר את הדברים היועץ המשפטי של משרד האוצר. איך מביאים התייעצות שיש בה יותר מדעה אחת? בסופו של דבר צריך לדווח לשר האוצר שהרוב בוועדה חשב שזאת טעות להשאיר מע"מ בשיעור של 16 אחוזים והוא רוצה להוריד את זה השנה ל-15.5 אחוזים. זה המצב כרגע בוועדה.

רונית תירוש:

יש רוב. תצביע.

חיים אורון:

יש רוב.

היו"ר ציון פיניאן:

על מה להצביע? על התייעצות?

חיים אורון:

על תוצאת ההתייעצות. ששר האוצר יבוא למליאה ויאמר שבניגוד לעמדת ועדת הכספים. הרי אתם מרוקנים את העניין מתוכן לגמרי. אם הוא חייב לבוא להתייעץ כאן, שיבוא.

היו"ר ציון פיניאן:

מה ההצעה שלך?

חיים אורון:

שרוב חברי ועדת הכספים חושבים שהמע"מ צריך לרדת ל-15.5 אחוזים.

מיכל דויטש:

זה אומר לא לאשר את הצווים המובאים בפני המליאה.

חיים אורון:

נכון.

שגית אפיק:

כיוון שיושב ראש ועדת הכספים מציג את הצווים במליאה, הוא יוכל להביא את הדעות בהתייעצות.

חיים אורון:

לא, אני רוצה שהוא יביא את הדעות קודם כל לשר האוצר. אני רוצה שיהיה כתוב כאן שהוא חייב להתייעץ עם שר האוצר ותוצאת ההתייעצות הייתה שהרוב בוועדת הכספים חושב שאין הצדקה לאשר שיעור מע"מ גבוה אלא צריך להוריד אותו ל-15.5 אחוזים.

היו"ר ציון פיניאן:

את זה אני לא אביא להצבעה.

חיים אורון:

אתה חייב. תקיים דיון שתהיה בו הצבעה. מה המשמעות של התייעצות? אם יש עמדה אחת או אם היה רוב ברור ועמדה נגדית, אבל יש כאן היום רוב נגדך. תבואו לעבוד בוועדה הזאת. לפחות תעשו את זה. לא רק לומר אוכלים צפרדעים אלא תבואו לעבוד כאן.

רונית תירוש:

אתה מביך את ציון.

חיים אורון:

ציון, זה לא נגדך.

היו"ר ציון פיניאן:

אני יודע שזה לא נגדי. ודאי שזה לא נגדי.

חיים אורון:

מיצית את ההתייעצות ורוב המתייעצים אמרו לך שהם רוצים 15.5 אחוזים. 

היו"ר ציון פיניאן:

אתה מבקש 15 אחוזים.

חיים אורון:

את זה אני לא יכול. 

שגית אפיק:

הוא מבקש 15.5 אחוזים.

חיים אורון:

הייתי מבקש 15 אבל אני לא יכול. מיכל, אל תתני עכשיו עצות.

היו"ר ציון פיניאן:

מיכל צריכה לתת לי עצות.


יש התייעצות חמש דקות.

חיים אורון:

תרים טלפון לאלקין.

היו"ר ציון פיניאן:

אני יכול להרים טלפון ויהיה לי רוב. 

רונית תירוש:

ציון, מה הבעיה? יפילו את זה במליאה אבל תביא את זה כהחלטת הוועדה.

מיכל דויטש:

במליאה ייאמר מה הייתה דעת רוב חברי הוועדה.

היו"ר ציון פיניאן:

במליאה ייאמר מה חשב רוב חברי הוועדה.

חיים אורון:

אני חושב שמממשים לא נכון את ההתייעצות עם הוועדה או שזה הכל כלום. 

שגית אפיק:

חובת ההתייעצות היא כזאת שעל הרשות המתייעצת לשמוע בקשב רב ובנפש חפצה את הרשות המייעצת וזה המצב שצריך להתקיים כאן. נכון שהיו שנים בהן הייתה התנגדות בוועדה להעלאת המע"מ וביקשו להצביע והתקיימה הצבעה, אבל היו שנים בהן יושב ראש הוועדה שניהל את הישיבה החליט שלא לקיים הצבעה על ההתייעצות. ההתייעצות מתמלאת מעצם ההקשבה על ידי הרשות המתייעצת לרשות המייעצת בנפש חפצה. אפשר לבקש שדברי הוועדה יובאו בפני שר האוצר בעל פה או בכתב על ידי יושב ראש הוועדה והם בוודאי יובאו למליאה.

היו"ר ציון פיניאן:

אני מציע שנעשה את זה בהבנה בין כל החברים מאשר אני אביא חברים וזה ייפול.

חיים אורון:

אני לא מבין איך תסביר שהייתה התייעצות אם תארגן כאן רוב.

היו"ר ציון פיניאן:

אני אפיל את זה. ההצעה שלך תובא.

חיים אורון:

אני מבקש דבר ראשון להניח את פרוטוקול הוועדה הזאת במליאת הכנסת ולהביא את הפרוטוקול לשר האוצר. 

מיכל דויטש:

הוא יובא.

רונית תירוש:

אני מציעה שיירשם שבהתייעצות בוועדת הכספים היה רוב להצעה להוריד את זה ל-15.5 אחוזים.

מיכל דויטש:

בנאום שלו במליאה.

רונית תירוש:

גם בלי שנצביע. אתה עונה על ההתייעצות ואומר שבהתייעצות הרוב בוועדת הכספים היה בעוד הורדה ל-15.5 אחוזים.

היו"ר ציון פיניאן:

בלי הצבעה. אני אביא את זה בפני שר האוצר.

רונית תירוש:

כן. הרוב היה בעד הורדה ל-15.5 אחוזים.

חיים אורון:

הנה, גם פניה אתנו ברוב. תראי מה קורה כאן עכשיו. הם הביאו לכאן צו על מע"מ שהמשמעות שלו הוא מע"מ בגובה של 16 אחוזים, יישאר על 16 אחוזים, ודוחים את ההורדה ל-15.5 אחוזים. היינו כאן שלושה חברי כנסת, שניים חשבו שאפשר להוריד את המע"מ. עכשיו שמענו כאן תחזיות גבייה, שיא עולמי וכולי. את לא רוצה להוריד את המע"מ?

פניה קירשנבאום:

מה זה אומר?

מיכל דויטש:

אנחנו מביאים בפניכם צו שאם לא יאושר במליאה, המע"מ יעמוד על 15.5 אחוזים. אם הצו הזה יאושר במליאה, המע"מ יעמוד על 16 אחוזים במשך תקופה של שנתיים.

פניה קירשנבאום:

אני אסביר למה אני אומרת את הדברים.  אם אני הולכת לסופר לקנות, אני אומרת לך שאני לא רואה את ההבדל הזה בין 15.5 אחוזים ל-16 אחוזים. כשהורידו מ-16.5 ל-16, אף אחד לא ראה את זה.

חיים אורון:

פניה, את צודקת לגמרי, אבל לא יכול להיות שלפני שעה נקיים כאן שעה דיון ונגיד שאנחנו בשיא עולמי במסים עקיפים. כל פעם שמגיע הדיון, פעם זה בגלל סיגריות – ואני גם בעד להעלות – פעם זה בגלל אלכוהול – ואני עוד יותר בעד להעלות – פעם זה בגלל דלק – ואני פחות בעד להעלות – הם ידברו אחרת.

פניה קירשנבאום:

בוא נצמיד את הצו הזה לדיון הקודם שלנו, שיעשו עוד מדרגת מס לשכר הגבוה ואז נאשר את הצו.

היו"ר ציון פיניאן:

אני מביא להצבעה את ההצעה כדלהלן: הוועדה קיימה את חובת ההתייעצות והיא בעד ההצעה שהובאה בפנינו.

ה צ ב ע ה

אושר

תודה רבה.

הישיבה ננעלה 

